O‘zbekiston Respublikasida jismoniy shaxslarni identifikatsiyalashning Mobil-ID tizimini joriy etish chora-tadbirlari to‘g‘risida

O‘zbekiston Respublikasi Prezidentining “Davlat xizmatlari ko‘rsatishni soddalashtirish, byurokratik to‘siqlarni qisqartirish hamda davlat xizmatlari ko‘rsatish milliy tizimini rivojlantirishning qo‘shimcha chora-tadbirlari to‘g‘risida” 2022-yil 20-apreldagi PF-113-son Farmoni ijrosini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “Davlat xizmatlari ko‘rsatishni soddalashtirish, byurokratik to‘siqlarni qisqartirish hamda davlat xizmatlari ko‘rsatish milliy tizimini rivojlantirishning qo‘shimcha chora-tadbirlari to‘g‘risida” 2022-yil 20-apreldagi PF-113-son Farmoni 1-bandiga muvofiq:
 a) davlat xizmatlaridan foydalanish uchun shaxsni identifikatsiyalashning mavjud tizim va vositalariga qo‘shimcha ravishda jismoniy shaxsni identifikatsiyalashning Mobil-ID tizimi (keyingi o‘rinlarda — Mobil-ID tizimi) joriy etilishi;
 b) quyidagi tartib o‘rnatilishi belgilanganligi ma’lumot uchun qabul qilinsin:
 Mobil-ID tizimi “Elektron hukumat” tizimi foydalanuvchilarini identifikatsiyalash bo‘yicha yagona axborot tizimining tarkibiy qismi hisoblanadi va shaxsni uning mobil telefon raqami orqali identifikatsiyalashni nazarda tutadi;
 shaxsni Mobil-ID tizimi yordamida identifikatsiyalash fuqaroning xohishiga ko‘ra davlat xizmatlari markazi (keyingi o‘rinlarda — Markaz) yoki notarial idora tomonidan yoxud Yagona interaktiv davlat xizmatlari portalining (keyingi o‘rinlarda — YIDXP) mobil ilovasi orqali amalga oshiriladi;
 Mobil-ID tizimi yordamida identifikatsiyadan o‘tish uchun fuqaro tomonidan bevosita Markaz yoki notarial idoraga murojaat qilinganda shaxsni tasdiqlovchi hujjatning asli taqdim etiladi hamda Markaz yoki notarial idora xodimi tomonidan fuqaroning yuzi raqamli formatda rasmga tushiriladi, elektron shaklda qo‘l barmog‘i izi olinadi va mobil telefon raqami YIDXPdagi shaxsiy kabinetga bog‘lanadi;
 Mobil-ID tizimi yordamida identifikatsiyadan o‘tish uchun fuqaro tomonidan YIDXPning mobil ilovasidan foydalanilganda masofadan biometrik identifikatsiyalash (Face-ID) usuli yoki ID-kartadagi elektron raqamli imzo qo‘llaniladi hamda mobil telefon raqami YIDXPdagi shaxsiy kabinetga bepul bog‘lanadi;
 bevosita Markazlar yoki notarial idora orqali fuqarolarni Mobil-ID tizimiga identifikatsiya qilish 2022-yil 31-dekabrga qadar to‘lov undirilmasdan, 2023-yil 1-yanvardan boshlab bazaviy hisoblash miqdorining 2 foizi miqdorida bir martalik to‘lov undirilgan holda amalga oshiriladi;
 Mobil-ID tizimi foydalanuvchilari elektron raqamli imzoni qo‘llamagan holda barcha davlat xizmatlaridan (bundan kreditlash sohasida ko‘rsatiladigan moliyaviy xizmatlar mustasno) foydalanishi mumkin;
 fuqaroning YIDXPdagi shaxsiy kabinetiga yuboriladigan barcha xabarnomalar uning xohishiga ko‘ra va belgilangan to‘lovlar asosida Mobil-ID tizimi orqali identifikatsiyalangan mobil telefon raqamiga SMS-xabar shaklida yuboriladi.
 2. Quyidagilarni nazarda tutuvchi O‘zbekiston Respublikasida jismoniy shaxslarni Mobil-ID tizimida identifikatsiyalash tartibi to‘g‘risidagi nizom ilovaga muvofiq tasdiqlansin:
 foydalanuvchilarni o‘z xohishiga ko‘ra davlat xizmatlari markazi yoki notarial idora tomonidan (fuqaroning yuzini raqamli formatda rasmga tushirish, elektron shaklda qo‘l barmog‘i izini olish) yoxud YIDXPning mobil ilovasi (fuqaroni masofadan biometrik identifikatsiyalash (Face-ID) usuli yoki ID-kartadagi elektron raqamli imzoni qo‘llagan holda ma’lumotlarni tasdiqlash) orqali identifikatsiyalash tartibi;
 bevosita davlat xizmatlari markazlari yoki notarial idora orqali fuqarolarni Mobil-ID tizimiga identifikatsiyalashni 2022-yil 31-dekabrga qadar to‘lov undirmasdan, 2023-yil 1-yanvardan boshlab bazaviy hisoblash miqdorining 2 foizi miqdorida bir martalik to‘lov undirish orqali amalga oshirish;
 Mobil-ID tizimidan foydalanishning maqsadlarini belgilash, ushbu tizimni joriy qilish va texnik jihatdan qo‘llab-quvvatlashning moliyalashtirish manbalarini belgilash.
 3. Belgilansinki, Mobil-ID tizimining uzluksiz ishlashini ta’minlash “Elektron hukumat” tizimi foydalanuvchilarini identifikatsiyalash bo‘yicha yagona axborot tizimining tarkibiy qismi sifatida Axborot texnologiyalari va kommunikatsiyalarini rivojlantirish vazirligi va Adliya vazirligining birgalikdagi vazifalari hisoblanadi hamda Mobil-ID tizimi operatori vazifasini bajarish Adliya vazirligi “Adliya organlari va muassasalarida axborot-kommunikatsiya texnologiyalarini rivojlantirish markazi” davlat muassasasi zimmasiga yuklatiladi.
 4. Adliya vazirligi Axborot texnologiyalari va kommunikatsiyalarini rivojlantirish vazirligi bilan birgalikda bir oy muddatda jismoniy shaxslarni Mobil-ID tizimida identifikatsiyalashni yo‘lga qo‘yish bo‘yicha axborot tizimi ishlab chiqilishini ta’minlasin.
 5. Adliya vazirligi 2022-yil 1-sentabrga qadar:
 a) ushbu qaror bilan tasdiqlanayotgan Nizomga muvofiq:
 markazlar va notarial idoralarni jismoniy shaxslarni Mobil-ID tizimida identifikatsiyalashni yo‘lga qo‘yish bo‘yicha zarur moddiy-texnik baza (fuqarolarning yuzini raqamli formatda rasmga tushirish va elektron shaklda qo‘l barmog‘i izini olishga mo‘ljallangan vositalar) bilan ta’minlasin;
 markazlar va notarial idoralarda jismoniy shaxslarni Mobil-ID tizimida identifikatsiya qilishni yo‘lga qo‘ysin;
 b) davlat xizmatlari markazlari va davlat notarial idoralari xodimlari ishtirokida ushbu qaror bilan tasdiqlangan Nizomni amalda qo‘llashning samaradorligi va natijadorligini oshirishga yo‘naltirilgan o‘quv seminarlari tashkil etilishi va o‘tkazilishini ta’minlasin.
 6. Axborot texnologiyalari va kommunikatsiyalarini rivojlantirish vazirligi:
 a) 2022-yil 1-sentabrga qadar:
 jismoniy shaxslarni Mobil-ID tizimida identifikatsiyalashni YIDXPning mobil ilovasi orqali joriy etilishini;
 Mobil-ID tizimi orqali ro‘yxatdan o‘tgan foydalanuvchilarga SMS-xabar yuborishni yo‘lga qo‘yishni;
 b) bir oy muddatda Mobil-ID tizimida masofaviy identifikatsiyalashda elektron raqamli imzo ma’lumotlarini solishtirish uchun Davlat soliq qo‘mitasining axborot tizimi bilan integratsiya qilinishini;
 v) “Elektron hukumat” tizimi idoralararo integratsiyalashuv platformasi orqali shaxsga doir ma’lumotlardan foydalanilganda, bu haqida shaxsga doir ma’lumotlar subyektining Yagona interaktiv davlat xizmatlari portalidagi shaxsiy kabineti yoki Mobil-ID tizimi orqali identifikatsiyadan o‘tgan mobil telefon raqamiga xabarnoma hamda so‘rovlar yuborilishini doimiy ta’minlasin.
 7. Adliya vazirligi manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin.
 8. Mazkur qarorning bajarilishini nazorat qilish O‘zbekiston Respublikasi adliya vaziri R.K. Davletov, O‘zbekiston Respublikasi axborot texnologiyalari va kommunikatsiyalarini rivojlantirish vaziri Sh.X. Shermatov zimmasiga hamda Vazirlar Mahkamasining IT-texnologiyalar, telekommunikatsiyalar va ilmiy faoliyatni rivojlantirish masalalari departamentiga yuklansin.
 1. Mazkur Nizom O‘zbekiston Respublikasida jismoniy shaxslarni (keyingi o‘rinlarda — foydalanuvchilar) Mobil-ID tizimida identifikatsiyalash, undan foydalanish va identifikatsiyani bekor qilish tartibini belgilaydi.
 2. Ushbu Nizomda quyidagi asosiy tushunchalar qo‘llaniladi:
 Mobil-ID tizimi — interaktiv davlat xizmatlari ko‘rsatishda foydalanuvchini ro‘yxatga olish, identifikatsiyalash, autentifikatsiyalash, verifikatsiya qilish hamda idoralararo elektron hamkorlik qilishda foydalanuvchilar bilan aloqani ta’minlashga mo‘ljallangan mobil telefon raqamiga bog‘langan identifikatsiya tizimi;
 ma’lumotlarni yig‘ish punkti — Mobil-ID tizimida identifikatsiyadan o‘tish uchun murojaat qilgan foydalanuvchilarning biometrik ma’lumotlarini jamlash, ularni Mobil-ID tizimida identifikatsiyadan o‘tkazish vazifalarini bajaruvchi davlat xizmatlari markazlari hamda notarial idoralar;
 Mobil-ID tizimida identifikatsiyadan o‘tish uchun so‘rovnoma (keyingi o‘rinlarda — so‘rovnoma) — ma’lumotlarni yig‘ish punktida Mobil-ID tizimida identifikatsiyadan o‘tadigan foydalanuvchining shaxsiga doir hamda biometrik ma’lumotlarini o‘z ichiga olgan elektron hujjat;
 xodim — ma’lumotlarni yig‘ish punktining foydalanuvchilarni Mobil-ID tizimida identifikatsiyalash uchun so‘rovnomani to‘ldiruvchi mas’ul xodimi;
 Yagona interaktiv davlat xizmatlari portalining mobil ilovasi (keyingi o‘rinlarda — YIDXPning mobil ilovasi) — Mobil-ID tizimida masofadan turib identifikatsiyadan o‘tishni ta’minlovchi hamda davlat xizmatlarini ko‘rsatishga mo‘ljallangan ilova.
 3. Foydalanuvchilar Mobil-ID tizimida identifikatsiyadan o‘tgandan keyin “Tasdiqlangan foydalanuvchi” maqomini oladi va barcha elektron davlat xizmatlaridan foydalanishi mumkin, bundan kreditlash sohasida ko‘rsatiladigan moliyaviy xizmatlar mustasno.
 Mobil-ID tizimi orqali identifikatsiyalash yuridik shaxslarga nisbatan tatbiq etilmaydi.
 4. Mobil-ID tizimi “Elektron hukumat” tizimi foydalanuvchilarini identifikatsiyalash bo‘yicha yagona axborot tizimining tarkibiy qismi hisoblanadi.
 5. Foydalanuvchilar Mobil-ID tizimida identifikatsiyadan o‘tish uchun Vazirlar Mahkamasining 2022-yil 12-apreldagi 177-son qaroriga muvofiq biriktirilgan jismoniy shaxsning shaxsiy identifikatsiya raqamiga hamda O‘zbekiston Respublikasida telekommunikatsiyalar sohasida tegishli litsenziyaga ega bo‘lgan mobil aloqa operatorlari tomonidan berilgan mobil telefon raqamga (hisob balansi faol bo‘lgan holda) ega bo‘lishi zarur.
 Foydalanuvchi bir nechta mobil telefon raqamlariga ega bo‘lganda uning tanloviga asosan faqat bir mobil telefon raqami Mobil-ID tizimida identifikatsiyadan o‘tkaziladi.
 6. Mobil-ID tizimida identifikatsiya va qayta identifikatsiyadan o‘tish:
 bevosita ma’lumotlarni yig‘ish punktiga kelib murojaat etganda 2022-yil 31-dekabrga qadar to‘lov undirilmasdan, 2023-yil 1-yanvardan boshlab bazaviy hisoblash miqdorining 2 foizi miqdorida to‘lov undirilgan holda;
 YIDXPning mobil ilovasi orqali murojaat qilinganda bepul amalga oshiriladi.
 Mobil-ID tizimida identifikatsiyadan o‘tkazish davlat xizmatlari markazlari tomonidan amalga oshirilganda “Ijtimoiy himoya yagona reyestri” axborot tizimida ro‘yxatga olingan shaxslarga, shuningdek, I va II guruh nogironligi bo‘lgan shaxslarga mazkur bandning ikkinchi xatboshisida belgilangan to‘lovning 50 foizi miqdorida chegirma qo‘llaniladi.
 Mobil-ID tizimida identifikatsiyadan o‘tkazilganligi uchun to‘lov to‘langanligini tasdiqlash axborot-kommunikatsiya tizimlari orqali amalga oshiriladi.
 7. To‘lov summasi quyidagi tartibda taqsimlanadi:
 a) davlat xizmatlari markazlariga murojaat etganda:
 15 foizi — Axborot-kommunikatsiya texnologiyalarini rivojlantirish jamg‘armasining Elektron hukumat va raqamli iqtisodiyotning idoralararo loyihalarini moliyalashtirish bo‘yicha maxsus hisobvarag‘iga (shu jumladan, 0,5 foizi yig‘im to‘langanligi Yagona billing tizimi orqali tasdiqlanganligi uchun);
 15 foizi — O‘zbekiston Respublikasi Adliya vazirligi Davlat xizmatlarini rivojlantirish jamg‘armasiga;
 qolgan mablag‘lar — “Adliya organlari va muassasalarida axborot-kommunikatsiya texnologiyalarini rivojlantirish markazi” davlat muassasasi hisobvarag‘iga o‘tkaziladi;
 b) notarial idoraga murojaat etganda:
 15 foizi — Axborot-kommunikatsiya texnologiyalarini rivojlantirish jamg‘armasining Elektron hukumat va raqamli iqtisodiyotning idoralararo loyihalarini moliyalashtirish bo‘yicha maxsus hisobvarag‘iga (shu jumladan, 0,5 foizi yigim to‘langanligi Yagona billing tizimi orqali tasdiqlanganligi uchun);
 15 foizi — “Adliya organlari va muassasalarida axborot-kommunikatsiya texnologiyalarini rivojlantirish markazi” davlat muassasasi hisobvarag‘iga;
 qolgan mablag‘lar — notarial idoraga o‘tkaziladi.
 8. Foydalanuvchilarni Mobil-ID tizimida identifikatsiyalash ushbu Nizomga 1-ilovaga muvofiq sxema bo‘yicha amalga oshiriladi.
 9. Foydalanuvchi Mobil-ID tizimida identifikatsiyadan o‘tish uchun ma’lumotlarni yig‘ish punktiga shaxsan o‘zi kelib murojaat etadi.
 Mobil-ID tizimida identifikatsiyadan o‘tishni ishonchnoma asosida yoki vakil orqali amalga oshirishga yo‘l qo‘yilmaydi.
 10. Foydalanuvchi o‘zi kelib murojaat etgan taqdirda shaxsini tasdiqlovchi hujjatning aslini taqdim etadi. Ma’lumotlarni yig‘ish punkti xodimi foydalanuvchi nomidan ushbu Nizomga 2-ilovaga muvofiq shakldagi so‘rovnomani elektron ravishda to‘ldiradi.
 11. Ma’lumotlarni yig‘ish punkti orqali foydalanuvchini Mobil-ID tizimida identifikatsiyadan o‘tkazishda taqdim etilayotgan mobil telefon raqam aynan murojaat qilayotgan foydalanuvchi nomida rasmiylashtirilgan bo‘lishi talab etilmaydi.
 12. Xodim foydalanuvchini Mobil-ID tizimida identifikatsiyadan o‘tkazilgan telefon raqamiga har bir kiruvchi SMS-xabar uchun belgilangan miqdorda to‘lov undirilishi haqida ogohlantiradi va rozilik bildirilganda keyingi harakatlar amalga oshiriladi.
 Foydalanuvchi ushbu Nizomning 13-bandida ko‘rsatilgan biometrik ma’lumotlarini topshirishi, uning mazkur bandning birinchi xatboshisida belgilangan to‘lovlarni to‘lashga roziligini anglatadi.
 13. Ma’lumotlarni yig‘ish punktiga murojaat qilganda xodim foydalanuvchining yuzini raqamli formatda rasmga tushiradi hamda elektron shaklda qo‘l barmog‘i izini oladi.
 14. Xodim foydalanuvchining ma’lumotlari va taqdim etilgan mobil telefon raqamini “Elektron hukumat” tizimi foydalanuvchilarini identifikatsiyalash bo‘yicha yagona axborot tizimi (keyingi o‘rinlarda — OneID tizimi) orqali birlamchi tekshiruvdan o‘tkazadi. Bunda OneID tizimiga ulangan mobil telefon raqam va Mobil-ID tizimida identifikatsiyadan o‘tkazish uchun taqdim etilgan mobil telefon raqam o‘rtasida farq mavjud bo‘lsa yoki taqdim etilgan mobil telefon raqamiga OneID tizimidagi bir nechta shaxsiy kabinetlar ulangan bo‘lsa, xodim foydalanuvchini taqdim etilgan mobil telefon raqami faqat foydalanuvchining OneID tizimidagi shaxsiy kabinetida qoldirilishini va qolgan shaxsiy kabinetlar ushbu mobil telefon raqamdan o‘chirilishi haqida ogohlantirib, kelgusi bosqichga o‘tish uchun rozilik oladi. Mazkur bandda ko‘rsatilgan harakatlar foydalanuvchining roziligi bilan amalga oshiriladi.
 15. Xodim real vaqt rejimida foydalanuvchining shaxsiga doir va biometrik ma’lumotlarini Mobil-ID tizimiga yuboradi.
 16. Mobil-ID tizimi identifikatsiyadan o‘tkazish uchun taqdim etilgan mobil telefon raqamga amal qilish muddati o‘n besh daqiqa bo‘lgan bir martalik tasdiq kodni yuboradi.
 Bir martalik tasdiq kod o‘n besh daqiqa ichida Mobil-ID tizimiga kiritilmasa yoki foydalanuvchining mobil telefon raqamiga kelmasa, xodim bir martalik tasdiq kodni qayta olish uchun Mobil-ID tizimiga tegishli so‘rovni qayta yuboradi.
 17. Xodim foydalanuvchi tomonidan taqdim etilgan bir martalik tasdiq kodni Mobil-ID tizimiga kiritadi va foydalanuvchiga Mobil-ID tizimida identifikatsiyadan o‘tkazilganlik to‘lovini amalga oshirish uchun invoysni chop etgan holda taqdim etadi.
 Mobil-ID tizimida bir martalik tasdiq kodning mosligi avtomatik solishtiriladi va tasdiq kod mos bo‘lganda foydalanuvchining mobil telefon raqamini YIDXPdagi shaxsiy kabinetiga bog‘laydi. Agar foydalanuvchi Mobil-ID tizimida identifikatsiyadan o‘tkazish uchun taqdim etgan mobil telefon raqamiga OneID tizimidagi bir nechta shaxsiy kabinetlarga ulangan bo‘lsa, tegishli harakatlar foydalanuvchining mobil telefon raqamini Mobil-ID tizimida identifikatsiyadan o‘tkazish jarayonida amalga oshiriladi.
 Mobil-ID tizimida identifikatsiyalash yakunlanganda, bu haqda foydalanuvchining Mobil-ID tizimida identifikatsiyadan o‘tkazilgan mobil telefon raqamiga xabar yuboriladi.
 Agar foydalanuvchi OneID tizimida ilgari ro‘yxatdan o‘tmagan bo‘lsa, unga Mobil-ID tizimida identifikatsiyadan o‘tkazish jarayonida OneID tizimida shaxsiy kabinet ochiladi. Bunda foydalanuvchining OneID tizimida shaxsiy kabinetiga login sifatida jismoniy shaxsning shaxsiy identifikatsiya raqami tanlanadi. Foydalanuvchiga login hamda parol ko‘rsatilgan xabarnoma yuboriladi.
 18. Quyidagi holatlarda foydalanuvchini Mobil-ID tizimida identifikatsiyadan o‘tkazish rad qilinadi:
 so‘rovnomaga kiritilgan ma’lumotlarning noto‘g‘ri ekanligi yoki to‘liq emasligi Mobil-ID tizimi orqali aniqlanganda;
 2023-yil 1-yanvardan boshlab Mobil-ID tizimida identifikatsiyadan o‘tkazish uchun ushbu Nizomning 6-bandida belgilangan to‘lov to‘lanmaganda;
 foydalanuvchini Mobil-ID tizimida identifikatsiyadan o‘tkazish ushbu Nizomning 5-bandiga muvofiq bo‘lmaganda;
 shaxsni tasdiqlovchi hujjatning asli taqdim etilmaganda;
 foydalanuvchining biometrik ma’lumotlari va shaxsini tasdiqlovchi hujjatdagi ma’lumotlari mos kelmaganda;
 foydalanuvchi ushbu Nizomning 13-bandida belgilangan biometrik ma’lumotlarni taqdim etishdan bosh tortganda.
 Foydalanuvchini Mobil-ID tizimida identifikatsiyadan o‘tkazishni boshqa asoslar bo‘yicha rad etish taqiqlanadi.
 19. Foydalanuvchi ushbu Nizomning 18-bandida belgilangan kamchiliklarni bartaraf etgan holda istalgan vaqtda Mobil-ID tizimida identifikatsiyadan o‘tish bo‘yicha qayta murojaat qilishi mumkin. Bunda foydalanuvchini Mobil-ID tizimida identifikatsiyalash umumiy tartibda amalga oshiriladi.
 20. Foydalanuvchi masofadan turib Mobil-ID tizimida identifikatsiyadan o‘tish uchun YIDXPning mobil ilovasidan foydalanadi. Bunda foydalanuvchi mazkur Nizomga 2-ilovaga muvofiq shakldagi so‘rovnomani elektron ravishda to‘ldiradi.
 21. YIDXPning mobil ilovasi orqali foydalanuvchini Mobil-ID tizimida identifikatsiyadan o‘tkazishda taqdim etilayotgan mobil telefon raqami aynan murojaat qilayotgan foydalanuvchi nomiga rasmiylashtirilgan bo‘lishi zarur. Bunda Mobil-ID tizimiga kiritilayotgan mobil telefon raqami foydalanuvchi nomida ekanligini tekshirish axborot tizimlari orqali amalga oshiriladi.
 22. Mobil-ID tizimi foydalanuvchini Mobil-ID tizimida identifikatsiyadan o‘tkazilgan telefon raqamiga har bir kiruvchi SMS-xabar uchun mobil operatorlar tomonidan belgilangan to‘lov undirilishi haqida ogohlantiradi va rozilik bildirilganda keyingi harakatlar amalga oshiriladi.
 23. Foydalanuvchi YIDXPning mobil ilovasi orqali murojaat qilganda masofadan turib identifikatsiyalash (Face-ID) usuli yoki ID-kartadagi elektron raqamli imzo asosida o‘zining shaxsini va kiritilgan ma’lumotlarni tasdiqlaydi.
 Bunda Face-ID ma’lumotlari Vazirlar Mahkamasi huzuridagi Davlat personallashtirish markazining axborot tizimi bilan, ID-kartadagi elektron raqamli imzo ma’lumotlari Davlat soliq qo‘mitasining axborot tizimidagi ma’lumotlar bilan solishtiriladi.
 24. Foydalanuvchining ma’lumotlari va taqdim etilgan mobil telefon raqami OneID tizimi vositasida avtomatik birlamchi tekshiruvdan o‘tkaziladi. Bunda:
 OneID tizimiga ulangan mobil telefon raqami va Mobil-ID tizimida identifikatsiyadan o‘tkazish uchun taqdim etilgan mobil telefon raqam o‘rtasida farq mavjud bo‘lsa Mobil-ID tizimida identifikatsiyadan o‘tkazilgan mobil telefon raqam OneID tizimiga kiritilishi va avvalgi ulangan mobil telefon raqami OneID tizimidan o‘chirilishi haqida;
 taqdim etilgan mobil telefon raqamiga OneID tizimidagi bir nechta shaxsiy kabinetlar ulangan bo‘lsa, taqdim etilgan mobil telefon raqami faqat foydalanuvchining OneID tizimidagi shaxsiy kabinetida qoldirilishi va qolgan shaxsiy kabinetlar ushbu mobil telefon raqamdan o‘chirilishi haqida Mobil-ID tizimi foydalanuvchini ogohlantirib, kelgusi bosqichga o‘tish uchun rozilik oladi.
 25. Foydalanuvchi YIDXPning mobil ilovasi orqali yuborgan biometrik ma’lumotlari mos kelganda yoki ID-kartadagi elektron raqamli imzo foydalanuvchiga tegishli ekanligi aniqlanganda, Mobil-ID tizimida identifikatsiyadan o‘tkazish uchun taqdim etilgan mobil telefon raqamga amal qilish muddati bir soat bo‘lgan bir martalik tasdiq kod yuboriladi.
 Bir martalik tasdiq kod bir soat ichida Mobil-ID tizimiga kiritilmasa yoki foydalanuvchining mobil telefon raqamiga kelmasa, foydalanuvchi bir martalik tasdiq kodni qayta olish uchun Mobil-ID tizimiga tegishli so‘rovni yuboradi.
 26. Foydalanuvchi bir martalik tasdiq kodni Mobil-ID tizimiga kiritadi.
 Mobil-ID tizimida bir martalik tasdiq kodning mosligi avtomatik solishtiriladi va tasdiq kod mos bo‘lganda foydalanuvchining mobil telefon raqamini YIDXPdagi shaxsiy kabinetiga bog‘laydi.
 Mobil-ID tizimida identifikatsiyalash yakunlanganda, bu haqda foydalanuvchining Mobil-ID tizimida identifikatsiyadan o‘tkazilgan mobil telefon raqamiga xabar yuboriladi.
 Agar foydalanuvchi YIDXPda ilgari ro‘yxatdan o‘tmagan bo‘lsa, unga Mobil-ID tizimida identifikatsiyadan o‘tkazish jarayonida YIDXPda shaxsiy kabinet ochiladi.
 27. Quyidagi holatlarda foydalanuvchini Mobil-ID tizimida identifikatsiyadan o‘tkazish rad qilinadi:
 so‘rovnomaga kiritilgan ma’lumotlarning noto‘g‘ri ekanligi yoki to‘liq emasligi aniqlanganda;
 foydalanuvchini Mobil-ID tizimida identifikatsiyadan o‘tkazish ushbu Nizomning 5-bandiga muvofiq bo‘lmaganda;
 foydalanuvchining biometrik (Face-ID) va ID-kartadagi elektron raqamli imzo ma’lumotlari mos kelmaganda;
 foydalanuvchi biometrik (Face-ID) va ID-kartadagi elektron raqamli imzo ma’lumotlarni kiritishdan bosh tortganda.
 Foydalanuvchini Mobil-ID tizimida identifikatsiyadan o‘tkazishni boshqa asoslar bo‘yicha rad etish taqiqlanadi.
 28. Foydalanuvchi ushbu Nizomning 27-bandida belgilangan kamchiliklarni bartaraf etgan holda istalgan vaqtda Mobil-ID tizimida identifikatsiyadan o‘tish bo‘yicha qayta murojaat qilishi mumkin. Bunda foydalanuvchini masofadan turib Mobil-ID tizimida identifikatsiyadan o‘tkazish ushbu Nizomda belgilangan tartibda amalga oshiriladi.
 29. Mobil-ID tizimidan quyidagi maqsadlarda foydalaniladi:
 OneID tizimi orqali davlat organlari va tashkilotlarining portal va axborot tizimlariga kirishda foydalanuvchilarning shaxsini tasdiqlash (autentifikatsiya qilish);
 Mobil-ID tizimidan foydalanayotgan foydalanuvchining haqiqiyligini tasdiqlash (verifikatsiya qilish);
 elektron davlat xizmatlaridan foydalanish bo‘yicha foydalanuvchilar tomonidan berilgan arizalarni tasdiqlash;
 foydalanuvchi o‘zining shaxsiga doir ma’lumotlarni davlat organlari va tashkilotlari “Elektron hukumat” tizimi orqali olganda bu haqida xabarnomalar qabul qilish;
 foydalanuvchi o‘zining shaxsiga doir ma’lumotlarni davlat organlari va tashkilotlari, xo‘jalik birlashmalari, nodavlat tashkilotlar “Elektron hukumat” tizimi orqali olishi uchun ruxsat berish;
 qonunchilikda nazarda tutilgan boshqa holatlarda.
 30. Mazkur Nizomning 29-bandida Mobil-ID tizimidan foydalangan holda foydalanuvchilarning shaxsini tasdiqlash (autentifikatsiya qilish), arizalarni tasdiqlash va “Elektron hukumat” tizimi orqali shaxsga doir ma’lumotlarni olishga ruxsat berish foydalanuvchining Mobil-ID tizimida identifikatsiyadan o‘tgan mobil telefon raqamiga yuborilgan bir martalik unikal kodli SMS-xabarni kiritish orqali amalga oshiriladi.
 31. Foydalanuvchi Mobil-ID tizimidan foydalanish xavfsizligini ta’minlashga shaxsan o‘zi mas’ul hisoblanadi. Bunda kelgusida foydalanuvchi tomonidan uning Mobil-ID tizimi orqali foydalanadigan ma’lumotlarning lozim darajada xavfsizligi ta’minlanmaganligi yoki Mobil-ID tizimidan foydalanishni boshqa shaxslarga berilishi natijasida uning nomidan arizalar yo‘llanilishi, foydalanuvchining shaxsiga doir ma’lumotlar ochiqlanib qolishi va boshqa kelib chiqishi mumkin bo‘lgan salbiy oqibatlar foydalanuvchi zimmasida bo‘ladi.
 32. Mobil-ID tizimi orqali davlat xizmatlaridan foydalanish bo‘yicha berilgan arizalar mavjud identifikatsiya tizimlari vositasida hamda an’anaviy shaklda berilgan arizalar bilan bir xil ahamiyatga ega.
 Foydalanuvchining Mobil-ID tizimi orqali identifikatsiyadan o‘tgan mobil telefon raqamiga yuboriladigan barcha xabarnoma hamda so‘rovlar uchun to‘lov foydalanuvchining mobil raqami hisobidan yechiladi. Bunda, mazkur to‘lov miqdori har bir xabar uchun “Elektron hukumat loyihalarini boshqarish markazi” davlat muassasasi tomonidan amaldagi imtiyozli tariflar asosida shakllantiriladi.
 Mobil-ID tizimi imkoniyatlaridan foydalanish uchun foydalanuvchining identifikatsiyadan o‘tgan mobil telefon raqamida yetarli mablag‘ bo‘lishi kerak. Foydalanuvchining Mobil-ID tizimida identifikatsiyadan o‘tkazilgan mobil telefon raqamida yetarli mablag‘ mavjud bo‘lmaganda ushbu raqamga Mobil-ID tizimidan xabarnomalar kelishi to‘xtaydi.
 33. Mobil-ID tizimidagi identifikatsiyaning muddati cheklanmaydi, bundan ushbu Nizomning 34-bandida belgilangan holatlar mustasno.
 Foydalanuvchi istalgan vaqtda ma’lumotlarni yig‘ish punkti yoki YIDXPning mobil ilovasi orqali Mobil-ID tizimidagi identifikatsiyani bekor qilishi yoki Mobil-ID tizimidagi mobil telefon raqamini o‘zgartirishi mumkin.
 Foydalanuvchining Mobil-ID tizimidagi mobil telefon raqamini o‘zgartirishi umumiy asoslarda ushbu Nizomda belgilangan tartibda amalga oshiriladi.
 34. Quyidagi holatlarda foydalanuvchining Mobil-ID tizimidagi identifikatsiyasi bekor qilinadi:
 ilgari Mobil-ID tizimida identifikatsiyadan o‘tgan mobil telefon raqam boshqa foydalanuvchi tomonidan identifikatsiyadan o‘tkazish uchun taqdim etilganda (avvalgi foydalanuvchi);
 Mobil-ID tizimida identifikatsiyadan o‘tkazilgan mobil telefon raqam mobil aloqa operatori egaligiga o‘tganda, bundan mobil telefon raqam muzlatilgan hollar mustasno;
 foydalanuvchi Mobil-ID tizimidagi identifikatsiyasini bekor qilishni so‘rab murojaat qilganda;
 foydalanuvchi vafot etganda.
 Foydalanuvchining vafot etganligi “FHDYning yagona elektron arxivi” axborot tizimidan integratsiya asosida avtomatik ravishda aniqlanadi.
 Mobil-ID tizimida identifikatsiyadan o‘tkazilgan mobil telefon raqam mobil aloqa operatori egaligiga o‘tganligi Axborot texnologiyalari va kommunikatsiyalarini rivojlantirish vazirligi hamda mobil aloqa operatorlari o‘rtasida o‘zaro elektron axborot almashish orqali aniqlanadi.
 Bunda, mobil aloqa operatorlari Mobil-ID tizimida identifikatsiyadan o‘tkazilgan mobil telefon raqam ro‘yxatini Axborot texnologiyalari va kommunikatsiyalarini rivojlantirish vazirligi tomonidan taqdim qilingan ma’lumotlar asosida shakllantiradi.
 Mazkur bandda nazarda tutilgan asoslarga ko‘ra foydalanuvchining Mobil-ID tizimidagi identifikatsiyasi bekor qilingandan keyin foydalanuvchi umumiy asoslarda Mobil-ID tizimidan yangidan identifikatsiyadan o‘tadi.
 35. Foydalanuvchi Mobil-ID tizimidagi identifikatsiyasini bekor qilishni so‘rab ma’lumotlarni yig‘ish punktiga murojaat qilganda shaxsini tasdiqlovchi hujjatning asli taqdim etiladi.
 Xodim ma’lumotlarning mos kelishini tekshiradi va foydalanuvchining raqamli fotosuratini tushirgan holda uning Mobil-ID tizimidagi identifikatsiyasini bekor qiladi.
 36. Foydalanuvchi YIDXPning mobil ilovasi orqali Mobil-ID tizimidagi identifikatsiyasini bekor qilmoqchi bo‘lsa, masofadan turib biometrik identifikatsiyalash (Face-ID) usuli yoki ID-kartadagi elektron raqamli imzo asosida o‘zining ma’lumotlarini tasdiqlagan holda o‘zining Mobil-ID tizimidagi identifikatsiyasini bekor qiladi.
 37. Adliya vazirligi Axborot texnologiyalari va kommunikatsiyalarini rivojlantirish vazirligi bilan birgalikda Mobil-ID tizimini texnik jihatdan qo‘llab-quvvatlaydi.
 Mobil-ID tizimini joriy qilish va kelgusida texnik qo‘llab-quvvatlash bilan bog‘liq xarajatlar Adliya vazirligining Davlat xizmatlarini rivojlantirish jamg‘armasi hamda Axborot texnologiyalari va kommunikatsiyalarini rivojlantirish vazirligining budjetdan tashqari mablag‘lari hisobidan teng miqdorda yoki qonunchilik hujjatlarida taqiqlanmagan boshqa manbalar hisobidan amalga oshiriladi.
 38. Foydalanuvchilarning Mobil-ID tizimidagi mobil telefon raqamiga tegishli xabarnoma va so‘rovlar Elektron hukumat xizmatlari haqida axborot berish va xabardor qilish tizimi orqali yuboriladi.
 39. Mobil-ID tizimida identifikatsiyadan o‘tish bo‘yicha murojaat qilgan shaxslar Mobil-ID tizimida identifikatsiyadan o‘tkazishni rad etish, shuningdek, davlat organlari va tashkilotlari hamda ma’lumotlarni yig‘ish punkti mansabdor shaxslari xatti-harakatlari (harakatsizligi) yuzasidan belgilangan tartibda shikoyat qilish huquqiga ega.
 40. Xodim foydalanuvchilarni Mobil-ID tizimida identifikatsiyadan o‘tkazishda o‘z xizmat vazifalarini bajarishi munosabati bilan xabardor bo‘lgan ma’lumotlarning sir saqlanishini ta’minlaydi. Ushbu ma’lumotlarni oshkor qilish, shu jumladan mehnat shartnomasi bekor qilinganidan keyin ham oshkor qilish taqiqlanadi.
 41. Ushbu Nizom talablarini buzishda aybdor bo‘lgan shaxslar qonunchilik hujjatlariga muvofiq javob beradilar.